Gesin se huis afgebrand; motor met liggame in dam aangetrefSterkfonteindam (Foto: Wikipedia) Die polisie in die Vrystaat het bevestig dat ŉ ondersoek van stapel gestuur is nadat duikers Saterdag op ŉ motor met vier liggame in die Sterkfonteindam net buite Harrismith afgekom het. Kol. Thandi Mbambo, woordvoerder van die polisie, sê die duikers, wat glo vir die pret op ŉ daguitstappie was, het die polisie omstreeks 13:00 na die toneel ontbied. Volgens Mbambo is die voertuig uit die water gehaal waarna die liggame van ŉ 35-jarige vrou en haar drie seuns, onderskeidelik vyf, agt en 13 jaar oud, geïdentifiseer is. “Die oorledenes is laas op 5 Januarie om 21:00 by die dam gesien,” sê sy. Mbambo sê die polisie ondersoek ook ŉ saak van brandstigting nadat die huis van die oorledenes en ŉ ander motor op die perseel Vrydag aan die brand gesteek is toe die gesin nie tuis was nie. “Nadere ondersoek deur die polisie sal aandui of daar enige verband tussen die twee voorvalle is en wat die motief daarvoor was,” sê sy. Dit het intussen aan die lig gekom dat die gesin afkomstig is van Lusaka in Zambië. Hulle was woonagtig in Phuthaditjhaba in die Vrystaat.